**JUDETUL ARAD**

**COMUNA ARCHIS**

**CONSILIUL LOCAL**

**PROCES – VERBAL**

Încheiat astăzi 17.03.2017 ora 900, în sala de şedinţă a Consiliului Local al Comunei Archiş cu ocazia ţinerii Ședinţei Ordinare a Consiliului Local , convocată prin Dispoziţia primarului cu nr.71/ 10.03.2017 a d-lui primar Valea Nicolae. La şedinţă participă 11consilieri locali din totalul de 11.

La şedinţă participă d-l inginer Crişan Marius, şef ocol RPL Ocolul silvic Beliu şi d-l Bun-Faur Ioan, preşedintele Cooperativei ,,Fermierul Defavorizat” Bîrzeşti.

La începutul ședinței se anunță necesitatea alegerii unui nou Președinte de ședință şi se solicită consilierilor propuneri, în acest sens.

D-l consilier Denuţ Florin îl propune ca Președinte de ședință pe d-nul consilier Răzban Pavel.

Nemaifiind alte propuneri se supune la vot propunerea făcută, toţi cei 11 consilieri prezenţi sunt ,,pentru” ,este adoptată Hotărârea Consiliului Local nr.16/17.03.2017, este ales Președinte de ședință d-l consilier Răzban Pavel.

Președintele de ședință, d-l Răzban Pavel. prezintă Ordinea de zi:

1. Proiect de hotărâre privind aprobarea bugetului de venituri şi cheltuieli al Consiliului Local al comunei Archiş pe anul 2017.
2. Proiect de hotărâre privind aprobarea Regulamentului de organizare şi funcţionare al Serviciului Voluntar pentru Situaţii de Urgenţă al comunei Archiş.
3. Diverse .

D-l Răzban Pavel, preşedintele de şedinţă, supune la vot Ordinea de zi prezentată, toţi cei 11 consilieri locali prezenţi sunt ,,pentru”, este adoptată Hotărârea Consiliului Local nr 17/17.03.2017.

În continuare se supune spre aprobare Procesul–verbal încheiat în ședința ordinară din data de 28.02.2017, proces verbal care a fost pus la dispoziţia consilierilor locali împreună cu invitaţia şi cu proiectele de hotărâre supuse spre dezbatere pe Ordinea de zi.

D-l consilier Bociort Den-Vasile apreciază faptul că acest proces-verbal a fost întocmit bine şi nu a fost omis nimic.

D-l Răzban Pavel, Preşedintele de şedinţă, supune la vot Procesul–verbal din data de 28.02.2017, 11 consilieri locali sunt ,,pentru”, este adoptată Hotărârea Consiliului Local nr.18/ 17.03.2017.

Se trece la primul punct de pe Ordinea de zi: Proiect de hotărâre privind aprobarea bugetului de venituri şi cheltuieli al Consiliului Local al comunei Archiş pe anul 2017. D-na Bene Mioara, inspector Compartimentul Contabilitate prezintă acest proiect, specificând că bugetul pentru anul 2017, la partea de venituri este în suma de 3.408 mii lei, iar la partea de cheltuieli este în suma de 3.408 mii lei.

D-l consilier Hărdăuţ Pavel întreabă de ce nu vine noua angajată să prezinte bugetul şi spune că ştia că d-na Fărcuţa Rodica a ieşit la pensie.

D-l consilier Alb Dănuţ întreabă de ce s-a prevăzut la veniturile din tractoare o sumă mai mică decât cea de anul trecut şi consideră că estimările trebuiau făcute în raport cu datele de anul trecut, afirmând că doreşte, doar, să ştie sumele reale primite de la RPL Ocolul silvic,,Dumbrava”.

D-na Bene Mioara precizează că se fac rectificări dacă se vor primi sume de bani.

D-l consilier Hărdăuţ Pavel spune că nu s-a putut plăti Foişorul din faţa dispensarului din Groşeni şi întreabă câte rectificări s-au făcut anul trecut referitor la veniturile de la ,,Dumbrava”.

D-l consilier Bătrîn Nicolae întreabă , referitor la suma de 156 mii lei, prevăzută pentru cultură, la bibliotecă şi cămine culturale, ce se va face cu această sumă, deoarece de câţiva ani la Căminul cultural Nermiş nu s-a făcut nimic, iar la bibliotecă pentru ce este prevăzută suma de 53.000 lei, afirmând că în fiecare an se aprobă sume de bani la buget şi în final nu se face nimic.

D-l Valea Nicolae, primarul comunei Archiş, precizează că, dacă nu vor fi folosiţi banii, se vor transfera în altă parte, la alte capitole.

D-l consilier Alb Dănuţ spune că s-ar putea face ceva util cu banii aceştia.

D-l consilier Hărdăuţ Pavel afirmă că de 3 ani nu s-a pus o uşă la Căminul din Bîrzeşti, deşi a solicitat-o de nenumărate ori.

D-l consilier Denuţ Florin spune că a vizitat biblioteca din Archiş şi este foarte bine dotată şi întreabă de ce nu este funcţională, deoarece acolo există calculatoare, biblionet şi 99 % din tinerii din comună nu ştiu că există bibliotecă.

D-l Valea Nicolae, primarul comunei Archiş, spune că nu s-au solicitat cărţi de la bibliotecă şi acolo a existat şi masă de tenis, dar au distrus-o.

D-l consilier Bociort Den-Vasile precizează că aceeaşi problemă a pus-o luna trecută şi i s-a răspuns că trebuie persoană pentru supravegheat şi un orar de funcţionare.

D-l consilier Bătrîn Nicolae întreabă ,referitor la capitolul locuinţe şi dezvoltare publică, cine este personalul prevăzut acolo.

D-na Bene Mioara precizează că acolo sunt cuprinşi cei de la apă.

D-l consilier Hărdăuţ Pavel spune că dacă tot sunt bani ar fi bine să se plătească coşurile de gunoi, să nu mai existe sentinţă judecătorească şi toate datoriile, pentru a pleca de la zero.

D-l Valea Nicolae, primarul comunei Archiş, spune că anumite datorii, inclusiv foişorul nu au putut fi plătite, deoarece nu a fost aprobat bugetul .

D-l consilier Bociort Den-Vasile întreabă dacă s-au primit sume de bani de la Consiliul Judeţean.

D-na Bene Mioara prezintă adresa nr.3975/07.03.2017 a Consiliului Judeţean Arad., care a fost ataşată la proiectul de hotărâre, trimis d-lor consilieri împreună cu invitaţia la şedinţă.

D-l Pantea Nicolae, viceprimarul comunei, întreabă unde au fost cuprinse sumele necesare întocmirii documentaţiilor şi studiilor de prefezabilitate necesare proiectelor în derulare sau în curs de derulare şi propune ca sumă necesară aproximativ 400-500 milioane lei.

D-na Bene Mioara spune că aceşti bani au fost cuprinşi la capitolul 84.02.

D-l consilier Hărdăuţ Pavel consideră că , capela ar putea fi făcută la preţuri mai mici, deoarece cea din localitatea Groşeni este foarte scumpă, în comparaţie cu alte capele din alte localităţi.

D-l consilier Denuţ Florin solicită ca documentele, care constituie materialul pentru şedinţele de Consiliu (invitaţiile, proiectele de hotărâre, referate etc.), trimise consilierilor, să fie semnate în original şi nu xerocopii şi doreşte ca acest lucru să fie menţionat în procesul-verbal de şedinţă.

D-l Anta Florin, secretarul comunei, precizează că din dorinţa de a comunica în termen materialul de şedinţă, unele documente au fost xerocopii, dar se va remedia şi această problemă.

D-l Valea Nicolae, primarul comunei Archiş, spune că, din cauză că trebuie plătite anumite facturi şi pentru a fi communicate în timp materialele, s-au grăbit, puţin, lucrurile.

Preşedintele de şedinţă, d-l Răzban Pavel, supune la vot punctul unu de pe Ordinea de zi: Proiect de hotărâre privind aprobarea bugetului de venituri şi cheltuieli al Consiliului Local al comunei Archiş pe anul 2017, 8 consilieri locali sunt,,pentru”, d-nii consilieri Alb Dănuţ, Bătrîn Nicolae şi Hărdăuţ Pavel,,se abţin”, este adoptată Hotărârea Consiliului Local nr 19/17.03.2017.

D-l consilier Alb Dănuţ spune că nu din rea intenţie nu a votat, dar doreşte să ştie exact ce se face cu banii şi nici măcar exerciţiul bugetar pe anul 2016 nu a fost prezentat, până în present.

D-l consilier Denuţ Florin precizează că mai există termen până în aprilie pentru a prezenta exerciţiul bugetar.

D-l Anta Florin, secretarul comunei, prezintă punctul doi de pe Ordinea de zi: Proiect de hotărâre privind aprobarea Regulamentului de organizare şi funcţionare al Serviciului Voluntar pentru Situaţii de Urgenţă al comunei Archiş şi precizează că a fost întocmit având în vedere prevederile Ordinului nr.96/2016 pentru aprobarea Criteriilor de performanţă privind constituirea, încadrarea şi dotarea serviciilor voluntare şi a serviciilor private pentru situaţii de urgenţă.

Se supune la vot punctul doi de pe Ordinea de zi: Proiect de hotărâre privind aprobarea Regulamentului de organizare şi funcţionare al Serviciului Voluntar pentru Situaţii de Urgenţă al comunei Archiş, toţi cei 11 consilieri locali prezenţi sunt ,,pentru”, este adoptată Hotărârea Consiliului Local nr 20/17.03.2017.

În continuare, d-l Pantea Nicolae, viceprimarul comunei, prezintă o informare-un raport de activitate pe anul 2016, care va fi afişat la panoul publicitar.

La şedinţa de consiliu participă, ca şi invitat. d-l inginer Crişan Marius-Florin, Director-Şef de ocol RPL Ocolul Silvic,,Dumbrava”Beliu, care, în primul rând, aduce mulţumiri d-lor consilieri pentru invitaţie şi îşi cere scuze deoarece luna trecută nu a putut onora invitaţia fiindcă a fost invitat anterior la o altă şedinţă şi spune că este deschis să răspundă la orice întrebare, nelămurire sau neînţelegere pe care o au d-nii consilieri.

D-l Valea Nicolae, primarul comunei Archiş, îi propune d-lui inginer să aibă în vedere să precizeze cantitatea de material lemnos pentru foc, disponibil pentru comuna Archiş.

D-l inginer Crişan Marius precizează, referitor la asigurarea lemnului de foc pentru populaţie că, în anul 2017, există pus în valoare în jur de 2300 m3 rărituri, după cum urmează:1200 m3 la pădurarul Jula, 600 m3 la pădurarul Valea, în jur de 250 m3 la pădurarul Bătrîn (în zona Bîrzeşti) şi în jur de 300 m3 la pădurarul Bociort(la Gălălău şi Usumal) şi chiar sunt câteva partizi începute, la pădurarii Valea şi Jula, iar în ceea ce priveşte pădurea împădurită, precizează că, se încearcă să se compenseze şi de acolo câte ceva, în zona Nermiş, dar totul se face conform Amenajamentului, însă cu siguranţă vor exista probleme cu utilajele, deoarece dotarea este foarte slabă şi nu se va reuşi exploatarea masei lemnoase cu tractoarele pe care le deţin .D-l inginer mai spune că, consideră că şi-a făcut datoria în meseria pe care o desfăşoară, a realizat profit şi propune achiziţionarea unui utilaj, precizând că a propus acest lucru şi Consiliului de administraţie al RPL Ocolul silvic Beliu, dar nu a găsit înţelegere şi crede că tot de la Archiş au plecat neînţelegerile.

D-l consilier Hărdăuţ Pavel întreabă dacă nu era mai bine să nu se scoată Partida de la Nermiş la licitaţie şi îi cere d-lui inginer să fie prezentate toate APV-urile de la rărituri.

D-l inginer Crişan Marius răspunde că nu doreşte să intre în polemici cu d-l Hărdăuţ, dar nu se putea altfel şi spune că o să prezinte APV-urile.

D-l Pantea Nicolae, viceprimarul comunei, spune că, dacă pentru localitatea Archiş materialul lemnos de foc disponibil pentru populaţie este de 300 m3, această cantitate fiind suficientă doar pentru aproximativ 60 de gospodării întreabă ce se va întâmpla cu restul gospodăriilor.

D-l inginer Crişan Marius precizează că mai există ceva material lemnos la Archiş, pe Muscel şi probabil se va scoate şi la Lupoaia, din igienă, încă ceva , spunând că nu i se pare normal să se vândă lemnul la licitaţie de către Composesorate şi, apoi, aceştia să pună presiune pe Primărie pentru material lemnos şi scoate, încă o dată în evidenţă dotarea cu utilaje insuficientă care există şi modul de amplasare în pădure, care va face mai grea aprovizionarea cu material lemnos de foc.

D-l Pantea Nicolae, viceprimarul comunei Archiş, propune să se ia legătura şi să se facă o solicitare Ocolului Silvic Beliu pentru suplimentarea materialului lemnos de foc necesar.

D-l consilier Denuţ Florin îi aduce la cunoştinţă d-lui inginer că în anul 2015 s-a cerut părerea consilierilor cu privire la masa lemnoasă pentru anul 2016 şi întreabă de ce nu s-a întâmplat şi acum la fel.

D-l inginer Crişan afirmă că a discutat cu d-l primar Valea Nicolae şi i-a adus totul la cunoştinţă.

D-l Valea Nicolae, primarul comunei Archiş, spune că le-a prezentat totul consilierilor.

D-l consilier Denuţ Florin afirmă că le-a fost adusă la cunoştinţă Hotărârea Consiliului de Administraţie al RPL Ocolul silvic,,Dumbrava”şi au fost puşi în faţa faptului împlinit şi consideră împreună cu d-l Anta Florin, secretarul comunei, că există o disfuncţionalitate între Consiliul local şi Ocolul silvic,,Dumbrava” deoarece se discută doar cu d-l primar, nu cu consilierii.

D-l inginer Crişan consideră că s-au făcut informările cu privire la masa lemnoasă.

D-l consilier Denuţ Florin precizează că a făcut referire, nu la informare, ci la opţiunea Consiliului Local, în calitate de proprietar, referitor la materialul lemnos şi doreşte să se ţină seama de hotărârile Consiliului Local şi nu a altora şi îi mai aminteşte d-lui inginer Crişan despre faptul că, anii trecuţi s-a cerut un preţ mai mic pentru materialul lemnos destinat populaţiei şi s-a spus că preţul este unitar, dar se pare că în acest moment, din informaţiile avute, preţul este diferenţiat .

D-l inginer Crişan îl invită pe d-l consilier Denuţ Florin la RPL Ocolul silvic ,,Dumbrava” Beliu pentru a vedea lista de preţuri.

D-l consilier Denuţ Florin îl întreabă pe d-l inginer şi despre situaţia Cabanei de pe Valea Albului.

D-l inginer Crişan Marius îşi cere scuze pentru faptul că nu şi-a respectat promisiunea de a finaliza lucrarea în termen, dar spune că va fi finalizată în cel mai scurt timp, regularizarea făcându-se la momentul recepţiei.

D-l consilier Alb Dănuţ precizează că s-a încheiat un Contract de prestări servicii , mai existând foarte puţine lucrări de făcut, de exemplu la scara interioară, la faţadă, dar acestea vor fi făcute , imediat, ce va permite vremea şi s-a prevăzut a fi achiziţionat şi un generator mai mare.

D-l consilier Hărdăuţ Pavel îl întreabă pe d-l inginer Crişan dacă i-au plăcut cele două partizi.

. D-l inginer Crişan Marius spune că RPL Ocolul silvic,,Dumbrava” a adus Primăriei Archiş un profit substanţial, având în vedere cele 1500 de ha pădure pe care le deţine şi profitul care s-a realizat, amintind că în anul 2012 profiturile erau mici, iar acum au crescut considerabil şi sunt mai mari. şi mai precizează că în urma unui control, ca urmare a unei reclamaţii, chiar Garda Forestieră a spus că lucrările silvice efectuate sunt de calitate.

D-l consilier Hărdăuţ Pavel întreabă unde sunt prevăzute împăduriri la Bîrzeşti.

D-l inginer Crişan spune că se vor face împăduriri la Lupoaia, la pădurarul Bociort, în Dealu Perilor, la pădurarul Bătrîn, iar referitor la Bîrzeşti s-a făcut o Adresă către Primăria Archiş şi d-l primar a spus că se va face schimbul între Şcoală şi Primărie, iar referitor la Composesorat s-a discutat şi cu d-l Denuţ Andrei.

D-l consilier Denuţ Andrei spune că proprietarii de animale din Bîrzeşti s-au constituit în Coopeartivă şi există două parcele care se suprapun în Amenajamentul silvic şi cel pastoral.

. D-l inginer Crişan Marius spune că în anul 2007 acele suprafeţe au fost cuprinse în Amenajamentul silvic şi propune să se analizeze tot , venind şi Consiliul Local cu documentele pe care le deţine şi Ocolul silvic ,,Dumbrava” cu ale lor documente, dar consideră că Primăria nu putea închiria acele suprafeţe .

D-l consilier Denuţ Andrei precizează că, crescătorii de animale au plătit bani pentru acele suprafeţe , deoarece potrivit noului Amenajament acolo este păşune, spunând că de cînd ştie acolo a fost păşunea satului .

. D-l inginer Crişan Marius întreabă cine a făcut tăieri acolo pentru că acea suprafaţă a fost cuprinsă în anul 2007 în Amenajament silvic.

D-l consilier Hărdăuţ Pavel spune că acele suprafeţe au fost sub paza Ocolului silvic,,Dumbrava” şi dacă d-l inginer susţine că acolo s-au făcut tăieri, de ce nu au fost păzite acele terenuri de către cei care le aveau în pază.

D-l consilier Denuţ Andrei spune că potrivit Amenajamentului nou acele suprafeţe sunt păşuni şi precizează că Amenajamentul pastoral a fost aprobat de Consiliul Local şi personal o să meargă la ITRSV Oradea , pentru că pe acele suprafeţe este şi a fost întotdeauna poiană, pe acel teren joacă fotbal tinerii din sat şi promite că atât cât va trăi, acolo, o să fie păşune.

. D-l inginer Crişan Marius susţine că Amenajamentul silvic are aprobarea Ministerului, fiind aprobat în anul 2007 şi spune că Amenajamentul nou nu putea să scoată acele suprafeţe, fără a primi altele, în schimb.

D-l Anta Florin, secretarul comunei, precizează că s-au solicitat RPL Ocolul silvic ,,Dumbrava” Beliu referinţe cu privire la parcelele sus-menţionate, dar nu s-au primit răspunsuri concrete, dacă suprafeţele de păşune se suprapun în Amenajamentul silvic şi cel pastoral.

D-l consilier Hărdăuţ Pavel spune că în 10 ani de zile nu s-a făcut nici o lucrare pe acele suprafeţe şi întreabă de ce s-a lăsat să se ajungă la situaţia actuală şi mai întreabă dacă s-a dat foc la Bîrzeşti.

Şi d-l primar Valea Nicolae întreabă ce s-a întâmplat ieri(16.03.2017) la Bîrzeşti.

D-l consilier Bătrîn Nicolae spune că a fost cu pădurarul Valea Nicolae sâmbătă şi duminică în control şi înaintea lor s-a dat foc , dar curios este că, nu a ars nimic din ce s-a curăţat la păşune.

. D-l inginer Crişan Marius crede că focul este pus tot de crescătorii de animale şi consideră că există un cerc vicios.

D-l consilier Hărdăuţ Pavel întreabă dacă îl deranjează pe d-l inginer să prezinte Caietele de inventariere la rărituri.

D-l inginer Crişan Marius spune că nu pune la dispoziţia consilierilor aceste Caiete de inventariere fiindcă toate acestea însumate au în jur de 1000 de pagini, volumul de muncă pentru xeroxarea acestora este mare şi consideră, chiar că, nu ar ajuta la nimic.

D-l consilier Denuţ Andrei întreabă, încă o dată ,ce să facă cu privire la păşune, deoarece majoritatea locuitorilor satului de acolo trăiesc.

. D-l inginer Crişan Marius propune ca săptămâna viitoare să aibă loc o discuţie între consilieri şi reprezentanţii Ocolului sillvic ,,Dumbrava”, cu documentele pe masă, pentru că până acum nu s-a solicitat nimic, până nu s-au primit subvenţiile.

Nemaifiind alte întrebări sau nelămuriri, d-l inginer Crişan Marius părăseşte şedinţa de consiliu.

După plecarea d-lui inginer, d-l consilier Denuţ Florin spune că este foarte nemulţumit de atitudinea d-lui inginer Crişan Marius faţă de Consiliul Local, fiind foarte arogant şi îi reproşează

d-lui primar Valea Nicolae că se aştepta la sprijin din partea dânsului şi afirmă că, tot timpul, îi face jocurile d-lui inginer, spunând că îi pune pe consilieri în faţa faptului împlinit, punându-le la dispoziţie o Hotărâre deja luată a Consiliului de Administraţie, fără a le cere părerea, înainte.

D-l primar Valea Nicolae spune că a discutat cu d-l inginer Crişan Marius la plecare şi l-a pus în legătură cu d-l Sandu Gabriel, Inspector în cadrul Primăriei Comunei Archiş, pentru a lua legătura cu d-l inginer Meşter în vederea rezolvării problemelor legate de suprafeţele care se suprapun în Amenajamente.

D-l consilier Denuţ Florin împreună cu d-nii consilieri prezenţi cad de acord şi cer să se facă o Adresă oficială din partea Consiliului Local către RPL Ocolul silvic ,,Dumbrava” Beliu prin care să li se solicite să nu intervină, în nici un fel, nici prin exploatări, nici prin alte lucrări, la parcelele care sunt în litigiu, până la rezolvarea tuturor problemelor.

D-l consilier Bociort Den-Vasile propune să se facă lucrări de târsât la pod la Olteanu.

D-l Valea Nicolae, primarul comunei Archiş, spune că urmează curăţenia de primăvară şi vor fi făcute.

D-l consilier Denuţ Andrei spune că s-a depus cererea Cooperativei ,,Fermierul Defavorizat” pentru închirierea păşunii satului Bîrzeşti .

D-l Bun-Faur Ioan, preşedintele Cooperativei ,,Fermierul Defavorizat” Bîrzeşti spune că doreşte ca fermierii din satul Bîrzeşti să primească suprafaţa de păşune pe care a avut-o satul Bîrzeşti înainte de anul 2007.

D-l Anta Florin, secretarul comunei, le solicită să aducă Sentinţa civilă de închidere a Asociaţiei.

Nemaifiind alte probleme şi discuții, d-l preşedinte de şedinţă declară încheiate lucrările Şedinţei Ordinare din data de 17.03.2017.

PREŞEDINTE DE ŞEDINŢĂ SECRETAR

PAVEL RĂZBAN GHEORGHE-FLORIN ANTA